Fire unge mænd blev onsdag aften forbrændte ved en eksplosion i Fjerritslev. Det gik galt, da de formentlig forsøgte at fremstille stoffer.

Et forsøg på at lave noget euforiserende stof førte onsdag aften til, at fire unge mænd blev forbrændte ved en kraftig eksplosion i en lejlighed på Spurvevej i Fjerritslev. De har forklaret, at de var ved at forædle noget hash i køkkenet, og i den proces skulle de bruge lightergas. Men pludselig eksploderede det, fortæller vagtchefen ved Nordjyllands Politi. Ved eksplosionen blev vinduet i køkkenet blæst ud, og et vindue i stuen revnede, mens de fire unge mænd på 17-19 år blev forbrændte i ansigterne og på hænderne. To af dem blev bragt til Thisted Sygehus, mens de to mest forbrændte blev bragt til Aalborg Sygehus. Fra Aalborg blev de ud på natten fløjet til Rigshospitalets Traumecenter til behandling for 2. og 3. grads forbrændinger. Politiet oplyser, at den ene er forbrændt på 30 procent af kroppen, mens den anden er forbrændt på 10 procent af kroppen. Begge er lagt i koma, fordi det er meget hårdt for kroppen at få forbrændinger. De er dog ikke i livsfare, oplyser vagtchef Michael Hæstrup ved Nordjyllands politi.